In nomine sancte et individue Trinitatis, Patris et Filii et Spiritus Sancti, amen. Anno Incarnationis ejusdem millesimo CCC° quadragesimo nono, mense octobris, videlicet die veneris in festo beati Dyonisii, indictione secunda, pontificatus sanctissimi in Christo patris ac domini nostri, domini Clementis divina providentia pape sexti anno octavo, cum propter delictum primi parentis successio quelibet sit transitoria et mortalis, idcirco ego Nicholaus de Buriaco, canonicus Eduensis ac curatus parochialis ecclesie de Vendenissa, Eduensis dyocesis, sanus mente licet infirmus corpore, considerans et attendens quod breves dies hominis sunt, et quod nichil certius est morte et nichil incertius hora mortis, et quod nullus sue salutis immemor debet esse, sed unusquisque de anime sue salute debet esse sollicitus, cum sepius contingat ut in hora mortis aliquis de bonis suis non disponat eo quod brevitas temporis aut magnitudo doloris ipsius non permittit, et propter hoc cupiens anime mee saluti providere, cogitans de supremis, ne decedam intestatus, ad honorem et laudem domini nostri Jhesu Christi, altissimi Creatoris, qui me ad ymaginem et similitudinem suam ex nichillo creare dignatus est, et beatissime ac gloriosissime virginis Marie, matris ejus, et omnium civium supernorum quorum auxilium assidua devotione invoco ac misericorditer imploro, de bonis meis michi a Deo collatis meum in hunc modum facio et ordino testamentum seu meam ultimam voluntatem. In primis et ante omnia, animam meam commendo altissimo Creatori qui eam redemit et creavit. Item, sepulturam corporis mei eligo in marmoribus ecclesie Beati Lazari Eduensis, juxta sepulturam magistri Theobaldi de Sinemuro, quondam decani ecclesie Eduensis, ad voluntatem venerabilium virorum meorum decani et capituli ipsius ecclesie Eduensis. Item, volo et ordino quod in extrema unctione mea convocetur totum collegium ecclesie Eduensis et do et lego cuilibet canonico dicte ecclesie ibidem presenti decem octo denarios Turonensium semel; item, cuilibet vero beneficiato et presbitero chori dicte ecclesie Eduensis in dicta extrema unctione mea presenti duodecim denarios Turonensium semel, et cuilibet aliorum et singulorum chorialium dicte ecclesie Eduensis sex denarios Turonensium semel. Item, do et lego dominis meis canonicis et aliis chorialibus dicte ecclesie Eduensis presentibus pro vigiliis et pictancia diei obitus mei sex libras Turonensium semel, distribuendas inter ipsos ut moris est. Item, volo et ordino quod ducente misse die obitus mei et aliis diebus sequentibus et continuetis celebrentur pro remedio anime mee et antecessorum meorum, et do et lego cuilibet celebranti unum grossum Turonensium argenteum veterem: ita tamen quod quilibet dictorum celebrantium celebret pro me et antecessoribus meis, ut predictum est, tantum modo. Item, volo et ordino quod luminare meum fiat de quater viginti libris cere. Item, do et lego sacerdoti canonico Eduensis ecclesie qui celebrabit missam de deffunctis die obitus mei quinque solidos Turonensium semel, ac cuilibet illorum de canonicis ejusdem ecclesie, qui inducti erunt ad evangelium et epistolam, tres solidos Turonensium semel. Item, do et lego illis duobus canonicis ejusdem Eduensis ecclesie qui tenebunt chorum cum capis sericis nigris in vigiliis et missa obitus mei, cuilibet tres solidos Turonensium semel. Item, do et lego illis seu sacerdotibus chori dicte ecclesie Eduensis qui me portabunt de domo meo ad ecclesiam, et de ecclesia ad sepulturam meam, cuilibet unum grossum Turonensium argenteum novum in valore quindecim denariorum Turonensium semel. Item, volo et ordino quod dicta die obitus mei omnibus pauperibus Christi civitatis et suburbii Eduensis venientibus ad elemosinam erogetur cuilibet unus obolus ducis de tribus obolis parvis semel. Item, volo et ordino quod septima die obitus mei distribuentur quadraginta solidi Turonensium semel inter canonicos et defferentes habitum Eduensis ecclesie, ut est moris, pro pictancia vigiliarum et misse de deffunctis pro remedio anime mee et parentum meorum. Item, volo et ordino quod tricesima die obitus mei distribuentur quadraginta solidi Turonensium semel inter canonicos et defferentes habitum ecclesie Eduensis, ut est moris, pro pictancia vigiliarum et misse de deffunctis pro remedio anime mee et antecessorum meorum. Item, volo et ordino quod in revolutione anni, per modum predictum, distribuentur sexaginta solidi Turonensium semel inter canonicos et defferentes habitum Eduensis ecclesie, ut moris est, pro pictancia vigiliarum et misse de deffunctis pro remedio anime mee et antecessorum meorum. Item, do et lego dominis decano et capitulo ac eorum ecclesie centum libras Turonensium semel, una cum venditione domus mee pro emendo redditus per executores meos inferius nominandos pro anniversario meo, parentum et benefactorum meorum annuatim in dicta ecclesia Eduensi solum in die faciendo. Item, do et lego fabrice Eduensis ecclesie sexaginta solidos Turonensium semel. Item, do et lego pauperibus Domus Dei de Castro Eduensi decem solidos Turonensium semel, pro pictancia egrotancium. Item, do et lego pauperibus Domus Dei de Marchado quinque solidos Turonensium semel, pro pictancia egrotantium. Item, do et lego religiosis monialibus Sancti Georgii supra Eduam quindecim solidos Turonensium semel, ita tamen quod quelibet monialis teneatur dicere unum psalterium semel pro deffunctis. Item, volo et ordino quod congregationes Sanctorum Symphoriani, Johannis in Burgo et Andochii Eduensis convocentur die obitus mei, et do et lego cuilibet conventui quadraginta solidos Turonensium semel, ita tamen quod quelibet congregatio teneatur in ecclesia sua dicere vigilias et celebrare unam missam sollempniter de deffunctis pro remedio anime mee et antecessorum meorum. Item, do et lego conventui Sancti Martini Eduensis viginti solidos Turonensium semel pro officio de deffunctis in ecclesia sua sollempniter celebrando pro remedio anime mee et antecessorum meorum. Item, do et lego cuilibet parochiali ecclesie civitatis et suburbii Eduensis quinque solidos Turonensium semel pro absolutione mea a die obitus mei usque ad annum qualibet dominica in ecclesiis suis facienda. Item, do et lego reverendo in Christo patri ac domino, domino episcopo Eduensi quadraginta solidos Turonensium semel. Item, do et lego domino archidiacono Eduensi quindecim solidos Turonensium semel. Item, do et lego domino archipresbitero Borbonii decem solidos Turonensium semel. Item, do et lego Bernarde, pedissete mee, quondam pedissete Hugonis de Brolio, pro salario suo, quadraginta solidos Turonensium semel. Item, volo et ordino quod Bertrandus Mittonis habeat pro carnibus ab ipso per clericum quondam meum emptis, quadraginta solidos Turonensium semel. Item, eodem modo volo et ordino quod solvantur Colardo Bertheleti de Edua, carnifici, viginti solidi Turonensium semel, similiter pro carnibus ab eo emptis. Item, eodem modo volo et ordino quod solvantur Guillermo Candelarii de Edua duodecim solidi pro pluribus rebus ab ipso emptis. Item, do et lego dominis Petro de Acrifolio et Regnaudo de Crisseyo, presbiteris, pro debitis meis recuperandis, pro posse, cuilibet centum solidos Turonensium semel. Item, do et lego cuilibet ipsorum dominorum Petri et Regnaudi unum pannum novum emptum per me in nundinis Cabilonensibus calidis, et est de Guines. Item, do et lego ipsis duobus presbiteris pro forratura ipsorum, cuilibet triginta solidos Turonensium semel. Item, do et lego domino Petro de Acrifolio predicto quartam partem unius panni de sahe noire, pro capa sua facienda. Item, do et lego dicto domino Regnaudo de Crisseyo unum cornetum argenteum in quo reponitur uncast…. Item, do et lego ecclesie Beati Lazari Eduensis unum cinctum deauratum. Item, do et lego venerabili et discreto viro domino Roberto Albi, canonico Eduensi, duas forraturas capucii novas de variis minutis. Item, do et lego venerabili et discreto viro domino Amedeo de Orgeleto, similiter Eduensi canonico, unam toye culcitre de boqueranz radiatam, cum pulvinali sine pluma. Item, do et lego Johanni de Sanctis Geminis centum solidos Turonensium semel, cum clamida mea meliori de duobus pannis. Item, do et lego abbacie Corbeiensi quadraginta libras Turonensium semel ad emendum redditus pro anniversario meo in dicta abbacia annuatim faciendo. Item, do et lego abbacie Sancti Quintini juxta Belvacum sexaginta libras Turonensium semel ad emendum redditus pro anniversario meo annuatim in dicta abbacia faciendo. Item, do et lego capellanie Sancti Roberti in ecclesia Sancti Johannis Corbeiensis decem libras Turonensium semel ad emendum redditus ad opus dicte capellanie, ita tamen quod capellanus qui est vel qui erit pro tempore teneatur celebrare quolibet anno unam missam de deffunctis pro remedio anime mee et antecessorum meorum. Item, do et lego capellanie Sancti Eustachii subtus Crey, Belvacensis dyocesis, quindecim libras Turonensium semel ad emendum redditus ad opus dicte capellanie, ita tamen quod capellanus dicte capellanie qui nunc est vel qui erit teneatur celebrare quolibet anno duas missas de deffunctis pro remedio anime mee et antecessorum meorum. Item, do et lego ecclesie collegiate Sancti Gervasii de Gusia in Tarasciacensi, Laudunensis dyocesis, viginti libras Turonensium semel ad emendum redditus pro duobus anniversariis in dicta ecclesia annuatim faciendis. Item, do et lego ecclesie collegiate Sancti Quintini in Viromandia, Novioniensis dyocesis, quadraginta libras Turonensium semel ad emendum redditus pro meo anniversario singulis annis in dicta ecclesia faciendo. Item, do et lego ecclesie collegiate Sancti Aniani Aurelianensis viginti libras Turonensium semel ad emendum redditus pro uno anniversario meo annuatim in dicta ecclesia faciendo. Item, do et lego ecclesie collegiate Quaynonis, Turonensis dyocesis, triginta libras Turonensium semel ad emendum redditus pro duobus anniversariis meis annuatim in dicta ecclesia faciendis. Item, do et lego ecclesie collegiate Sancti Clementis de Compendio, Novioniensis vel Suessioniensis dyocesis, quindecim libras Turonensium semel ad emendum redditus pro uno anniversario meo annuatim in dicta ecclesia faciendo. Item, do et lego ecclesie cathedrali Nivernensi viginti libras Turonensium semel ad emendum redditus pro anniversario meo annuatim in dicta ecclesia faciendo. Item, do et lego ecclesie de Buriaco, in qua fui baptizatus, ad emendum redditus pro duobus anniversariis in dicta ecclesia pro remedio anime mee et parentum meorum faciendis, viginti libras Turonensium semel: ita tamen quod si in distributionibus vel grossis fructibus dictarum ecclesiarum in quibus fui beneficiatus et quibus supra legavi aliquid male habuerim, quod hujusmodi legata pro restitutione et non pro legato habeantur. Item, do et lego Benedicte filie Johannete la Clergenesse, Belvacensis dyocesis, vel ejus heredibus, viginti libras Turonensium semel. Item, do et lego Johannete dicte Milete de Corbeya, aut ejus heredibus, decem libras Turonensium semel. Item, do et lego Guillermo de Buriaco, nepoti et servienti meo, qui michi diu est bene et fideliter deservivit, omnia bona mea mobilia que erunt in ducatu Burgundie, executione tamen mea prius integraliter et perfecte completa. In omnibus vero bonis meis mobilibus et immobilibus, executione mea perfecte et integraliter completa, heredes meos universales facio, constituo et ordino illos et illas quos et quas michi succedere debent, tam de consuetudine quam de jure. Hujus autem testamenti mei seu mee ultime voluntatis executores meos facio, constituo et ordino venerabiles et discretos viros dominos Amedeum de Orgeleto, Robertum Albi, canonicos Eduenses, Petrum de Acrifolio, Regnaudum de Crisseyo, presbiteros, et Guillermum de Buriaco, nepotem et servientem meum Edue, et eorum quemlibet in solidum, ita quod non sit melior condicio occupantis et quod unus ipsorum inceperit alter prosequi valeat et finiri, ita tamen quod si hujusmodi executores mei non possent aut nollent onus executionis hujusmodi testamenti mei in se suscipere aut in executione dicti testamenti mei vacare simul et semel aut pluries, duo aut unus ipsorum solus et in solidum premissa omnia et singula nichillominus exequetur, quibus executoribus meis et eorum cuilibet in solidum in hujusmodi executione vacantibus do et lego, pro pena et labore ipsorum, centum solidos Turonensium semel, dum tamen dictum testamentum meum per ipsos aut alterum ipsorum producetur ad effectum, in quorum executorum meorum et cujuslibet ipsorum manibus omnia bona mea mobilia et immobilia trado et relinquo propter executionem hujusmodi testamenti mei faciendam, dans et concedens dictis executoribus et cuilibet ipsorum in solidum plenam, etc. In cujus rei testimonium, sigilla curie reverendi in Christo patris ac domini, domini Guidonis divina providentia Eduensis episcopi, et venerabilium virorum capituli Eduensis, decanatu vacante, una cum signo et subscriptione Guidonis de Faya, clerici notarii publici et jurati dicte curie Eduensis huic presenti meo testamento seu ultime mee voluntati rogavi et obtinui apponi, et nos custos officialitatus curie Eduensis, ipso officialitatu vacante, ad relationem dicti notarii publici et jurati nostri sigillum curie Eduensis, et nos capitulum Eduense, decanatu vacante, sigillum Sancti Nazarii quo solo utimur, similiter ad relationem dicti notarii publici, huic presenti testamento seu ultime voluntati dicti testatoris duximus apponenda. Acta in presentia dicti notarii publici, Johannis Marvelli, magistri Girardi scriptoris, Odeti Ramilley et Guillermi Ramilley, clericorum, ac Hueti quondam filii Colardi Ramilley, testium ad hoc vocatorum specialiter et rogatorum, sub anno, mense, die, indictione et pontificatu predictis.